《来去路》
元代·方回

后山路安来，前山路安去。
高中不无低，自有可通处。
譬如涧谷水，日夜泉源注。
但闻水流声，不见来去路。
避碍适其顺，智本何所恶。
后世穷梯航，乃以嗜欲故。
汉武天马歌，文采诚独步。
焉知十万师，暴骨委秋露。
我愿四达衢，但行商与贾。
一遇荷戈人，寸跬不可度。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。